b'\n_START_ARTICLE_\nNeues Rathaus\n_START_PARAGRAPH_\nNeues Rathaus on huomattava rakennus saksalaisen Baijerin osavaltion p\xc3\xa4\xc3\xa4kaupungin M\xc3\xbcnchenin keskustassa, Marienplatz-aukiolla. Rakennus on M\xc3\xbcnchenin ylipormestarin, kaupunginvaltuuston ja kaupunginhallituksen istuin ja kaupungin itsehallinnon symboli. Se rakennettiin vuosien 1867 ja 1909 v\xc3\xa4lill\xc3\xa4 saksalais-it\xc3\xa4valtalaisen arkkitehdin Georg von Hauberrisserin suunnitelmien mukaisesti uusgoottilaiseen tyyliin. Neues Rathausin l\xc3\xa4hes 100-metrinen p\xc3\xa4\xc3\xa4julkisivu on Marienplatzille p\xc3\xa4in. Rakennuksen torni ylt\xc3\xa4\xc3\xa4 85 metrin korkeuteen ja se on siten yksi M\xc3\xbcnchenin huomattavimmista maamerkeist\xc3\xa4 Frauenkirchen tornien ohella._NEWLINE_Ennen rakentamista Neues Rathausista j\xc3\xa4rjestettiin arkkitehtuurikilpailu, jossa kilpailivat uusgoottilainen ja renessanssityyli. Kaupungin konservatiivit kannattivat ensimm\xc3\xa4ist\xc3\xa4, liberaalit j\xc3\xa4lkimm\xc3\xa4ist\xc3\xa4, ja lopulta konservatiivien n\xc3\xa4kemys voitti \xc3\xa4\xc3\xa4nestyksess\xc3\xa4 yhdell\xc3\xa4 \xc3\xa4\xc3\xa4nell\xc3\xa4. Uusgoottilainen suunnitelma muistuttaa l\xc3\xa4heisesti Brysselin kaupungintaloa, joka oli rakennettu 400 vuotta aiemmin.'